PREŠOVSKÁ UNIVERZITA V PREŠOVE
Fakulta humanitných a prírodných vied

ZÁSADY EDIČNEJ ČINNOSTI

Zásady edičnej činnosti sú záväzné pre pracovníkov a organizačné zložky FHPV PU v Prešove. 

PRAVIDLÁ PRINTOVÉHO VYDÁVANIA PUBLIKÁCIÍ

I.	VŠEOBECNÉ USTANOVENIA

1.	Každý tlačený titul, ktorý v záhlaví nesie názov alebo logo Fakulty humanitných a prírodných vied (týka sa to i katedier a iných organizačných zložiek alebo subjektov), môže byť publikovaný iba na základe návrhu, schváleného edičnou komisiou a písomným súhlasom dekana. Za tlačený titul je považované slovesné, vedecké alebo umelecké dielo, ktoré je rozmnožené tlačou pre internú a externú potrebu v počte viac ako 50 ks. Dokumenty je možné uverejniť aj v elektronickej podobe na internetovej stránke Univerzitnej knižnice Prešovskej univerzity (www.pulib.sk). Uverejňovanie týchto dokumentov sa riadi osobitnými pravidlami.
2.	Žiadosti o printové vydanie titulov (učebných textov, zborníkov, časopisov, monografií) sa podávajú spravidla 1 x ročne vo včas oznámenom termíne na oddelenie pre vedu, umenie a doktorandské štúdium.  Pre každý titul sa podáva osobitná žiadosť na predpísanom tlačive.
3.	V správne vyplnenej žiadosti nesmie chýbať:
•	názov diela,
•	autor, spoluautori,
•	rozsah (štand. strán - 60 klepov x 30 riadkov),
•	náklad (ks),
•	spôsob vyhotovenia sadzby (edičné stredisko, katedra, iný subjekt alebo organizačná zložka),
•	u učebných textov určenie (disciplína, ročník, počet študentov v cieľovej skupine)
•	u monografií stručná anotácia o obsahu a využiteľnosti 
•	požiadavky na tlač, jej financovanie.
•	návrhy recenzentov
•	súhlas vedúceho katedry

4.	Edičný plán na príslušný kalendárny rok schvaľuje edičná komisia, ktorej členov menuje dekan. Edičná komisia pri schvaľovaní edičného plánu zohľadňuje plnenie edičného plánu z predchádzajúcich rokov a prísne posudzuje opätovné zaraďovanie titulov, ktorých autori nesplnili termíny odovzdania rukopisu v predchádzajúcich rokoch.
5.	Po schvaľovacom pokračovaní podpíše autor s FHPV nakladateľskú zmluvu, v ktorej budú uvedené vyššie uvedené požiadavky a tiež odmena (honorár) autora. Realizáciu a agendu súvisiacu s uzatváraním nakladateľských zmlúv zabezpečuje oddelenie operatívno-technickej evidencie a bezpečnosti pri práci.
II.	VYDÁVANIE VYSOKOŠKOLSKÝCH UČEBNÝCH TEXTOV

Vydávanie študijných textov (skrípt) pre potreby FHPV, ale využiteľných aj inými subjektami sa realizuje na FHPV, ktorá vykonáva redakčnú prípravu, sadzbu, financuje tlač, honoráre autora a odmeny recenzentov, ako aj predaj a rozširovanie jednotlivých titulov. Vydanie učebných textov schvaľuje dekan fakulty. 
1.	Autor skrípt alebo minimálne 1 člen autorského kolektívu má byť odborník, prednášajúci príslušnú disciplínu na FHPV, spravidla docent, profesor alebo odborný asistent s vedeckou hodnosťou CSc., resp. ArtD. alebo PhD.
2.	Žiadosti o vydanie skrípt sa podávajú spravidla 1 x ročne vo včas oznámenom termíne na predpísaných tlačivách. Potreba vydania učebných textov musí byť náležite zdôvodnená a musí byť schválená vedúcim katedry po predchádzajúcom prerokovaní na zasadnutí katedry. Na zasadnutí katedry sa tiež navrhnú minimálne traja recenzenti z radov odborníkov v danej disciplíne mimo FHPV, čo sa uvedie v žiadosti o vydanie.
3.	Edičná komisia na svojom zasadnutí rozhodne, ktoré z titulov odporúča vydať a po prípadnej konzultácii s autormi stanoví aj poradie vydávania. Edičná komisia rozhodne o recenzentoch. Pre každý titul majú byť dvaja.
4.	V termíne, ktorý autor uviedol v žiadosti, odovzdá kompletný rukopis na oddelenie pre vedu, umenie a doktorandské štúdium, ktoré osloví recenzentov a zabezpečí zaslanie rukopisu.
5.	Po obdržaní recenzných posudkov, v prípade že posudzovatelia text odporúčajú vydať, je tento vrátený autorovi (autorom) na vykonanie odporúčaných zmien a doplnkov. V prípade, ak je aspoň jeden posudok negatívny, rozhodne o ďalšom postupe prodekan pre vedu, umenie a doktorandské štúdium.
6.	Po uskutočnení prípadných zmien autor skrípt zabezpečí prepísanie skrípt v textovom editore Word (ak nebolo rozhodnuté inak). Odovzdá tiež vyhlásenie o akceptovaní pripomienok recenzentov so stručným vysvetlením, ak sa jeho názor od recenzenta odlišuje. Rukopis skrípt i s posudkami a úpravami sa postúpi na oddelenie pre vedu, umenie a doktorandské štúdium, ktoré v súčinnosti s oddelením operatívno-technickej evidencie a bezpečnosti pri práci organizuje ďalší postup. Súčasne sa podpíše s autorom nakladateľská zmluva
7.	Dielo sa odovzdá do edičného strediska (ES) FHPV v úprave podľa pokynov ES.
8.	Náklad učebných textov sa vypočíta na základe vzorca: počet študentov, ktorým sú učebné texty určené x 3 roky.
9.	Tlač, agendu stanovenia ceny, evidenciu a distribúciu učebných textov zabezpečuje oddelenie operatívno-technickej evidencie a bezpečnosti pri práci. Tlač učebných textov spravidla hradí fakulta.
10.	Edičná komisia môže zaradiť do edičného plánu fakulty aj učebné texty, ktorých tlač je financovaná z mimofakultných prostriedkov.

III.	POSTUP PRI VYDÁVANÍ EDIČNÝCH SÉRIÍ FHPV

A.	Fakultné vedecké zborníky

1.	Za obsahovú a odbornú úroveň zborníkov v existujúcich sériách zodpovedá redakčná rada, vymenovaná dekanom fakulty po predchádzajúcom súhlase vedeckej rady fakulty. Redakčnú prípravu zabezpečuje výkonný redaktor, ktorý je považovaný za editora.
2.	V zborníkoch sa uverejňujú pôvodné vedecké práce, ktoré svojim charakterom zodpovedajú príslušnej sérii, ktorá môže byť členená do čiastkových odborných dielov, prípadne sa vydávajú zborníky tematické, o čom rozhodne redakčná rada príslušného zborníka. Zborníky vychádzajú v každej sérii spravidla 1 x ročne. Rozsah príspevkov spravidla nemá prekročiť 20 str. rkp. Príspevok musí byť napísaný podľa zásad písania vedeckej práce, s cudzojazyčným resumé v odporúčanom rozsahu 10 % z rozsahu práce. Výnimočne môžu byť celé príspevky publikované v cudzom jazyku, potom resumé má byť v slovenskom jazyku. Redakčná rada môže rozhodnúť o uverejnení iných typov príspevkov - napr. recenzií, medailónov, vedeckých polemík.
3.	Do zborníkov môže prispievať každý pedagogický a vedecký pracovník fakulty, v odôvodnených prípadoch aj renomovaný odborník z mimofakultného pracoviska. O zaradení príspevku do zborníka rozhoduje redakčná rada.
4.	Každý príspevok odborne posudzujú 2 recenzenti, z ktorých aspoň 1 musí byť z pracoviska mimo FHPV a spravidla vedecko-pedagogickými hodnosťami aspoň 1 z nich minimálne na úrovni autora príspevku. Recenzentov určuje redakčná rada zborníka.
5.	Zborník ako celok môže posúdiť ešte jeden recenzent, ktorým by mala byť významná vedecká osobnosť v danom odbore. Recenzenta určuje redakčná rada zborníka.
6.	Honorár autorom za uverejnenie príspevku sa nevypláca. 
7.	Odmeny recenzentom, ako aj výkonnému redaktorovi a prípadne aj pracovníkovi zodpovednému za jazykovú úpravu hradí fakulta.
8.	Náklady na tlač zborníka sú spravidla financované z viacerých zdrojov. O financovaní resp. spolufinancovaní tlače zborníka rozhodne na základe finančnej situácie vedenie fakulty. 
9.	Zborník má fakultnou cenovou komisiou stanovenú cenu vychádzajúcu z výrobných nákladov a počtu vydaných kusov.

B.	Monografie

1.	Za monografiu sa považuje ucelené vedecké alebo umelecké dielo, ktorého rozsah presahuje 50 rkp. strán.
2.	Monografie, ktorých vydanie realizuje FHPV, majú prinášať nové poznatky v oblasti, v ktorej autor vedecky alebo umelecky pôsobí.
3.	Žiadosť o vydanie monografie predkladá autor edičnej komisii. V žiadosti musia byť uvedené základné údaje uvedené v bode I/3 a anotácia v rozsahu 1 str. 
4.	Edičná komisia, na základe návrhu z katedry, schváli 2 recenzentov z radov odborníkov v danej problematike. 
5.	Po odovzdaní kompletného rukopisu na oddelenie pre vedu, umenie a doktorandské štúdium, sa tento zašle schváleným recenzentom. Po obrdžaní posudkov predloží prodekan pre vedu, umenie a doktorandské štúdium žiadosť príslušnej katedry o vydanie monografie na schválenie vedeckej rade fakulty. 
6.	Po schválení vedeckou radou fakulty je možné v edičnom stredisku FHPV vyhotoviť sadzbu diela. V odôvodnených prípadoch, ak to dovoľujú finančné možnosti fakulty, môže rozhodnúť dekan o financovaní alebo spolufinancovaní nákladov na tlač monografie z prostriedkov fakulty.
7.	V prípade nedostatku finančných prostriedkov sa tlač hradí z iných zdrojov (sponzorské príspevky, prostriedky z grantov a nadácií, vlastné prostriedky autora a pod.).
8.	Monografia má fakultnou cenovou komisiou stanovenú cenu vychádzajúcu z výrobných nákladov a počtu vydaných kusov.

C.	Neperiodické zborníky referátov z vedeckých konferencií

1.	Redakčnú prípravu zborníka zabezpečuje výkonný redaktor, vymenovaný na návrh organizačného výboru príslušného podujatia, ktorý je považovaný za editora.
2.	Príspevky, resp. texty referátov upravené preš vydanie tlačou svojím obsahom môžu byť odborného alebo vedeckého charakteru. Ich rozsah spravidla nepresahuje 7 rkp. strán.
3.	Zborník ako celok môže posúdiť 1 odborník z pracoviska mimo fakulty.
4.	O zaradení jednotlivých príspevkov do zborníka so zohľadnením názoru posudzovateľa rozhodne editor.
5.	Príspevky nie sú honorované.
6.	Za jazykovú a odbornú správnosť zodpovedajú autori.
7.	Tlač zborníka je v zásade financovaná z vložného konferencie, v čom sú zahrnuté aj odmeny recenzentom a výkonnému redaktorovi.

D.	Drobné neperiodické materiály

Do tejto kategórie spadajú najmä rôzne informačné bulletiny z katedier a katedrových podujatí, pozvánky, študentské práce a časopisy, učebné pomôcky a kratšie študijné texty určené pre interné účely. Na materiály podľa závažnosti môže byť vyžiadaný posudok. Zväčša ide o nepredajné materiály, o ktorých realizácii podľa závažnosti na základe odporúčania vedúceho katedry, prípadne prodekana pre vedu, umenie a doktorandské štúdium a edičnej komisie rozhodne dekan.

IV.	TECHNICKÉ POŽIADAVKY EDIČNÉHO STREDISKA NA AUTOROV

Text určený na spracovanie v edičnom stredisku sa odovzdáva na diskete vo Worde, alebo po súhlase v inom textovom editore, 1 exemplár vytlačený na papieri. Pri prepisovaní je potrebné sa riadiť pokynmi ES. Prepísanie si zabezpečujú vo vlastnej réžii autori, resp. katedry (pracoviská). V prípade, že rukopis nebude prepísaný vo Worde, vydavateľ zabezpečí prepísanie buď na náklady autora alebo sa tieto započítajú do ceny.

V.	FINANCOVANIE TLAČE A STANOVOVANIE CENY

1.	Financovanie sa uskutočňuje sa z prostriedkov plánovaných na edičnú činnosť (učebné texty), grantových financií (zvlášť uvedené tlače) a prostriedkov získaných z podnikateľskej činnosti. Tlač monografií sa z prostriedkov fakulty realizuje len v odôvodnených prípadoch, o čom rozhodne dekan fakulty. Tlač zborníkov sa z prostriedkov fakulty financuje alebo kofinancuje v odôvodnených prípadoch, o čom rozdodne vedenie fakulty. Tlač neperiodických a iných účelových publikácií sa financuje z mimofakultných zdrojov, ak o tom nerozhodne inak dekan fakulty.
2.	U diel, ktorých predaj bude vykonávaný prostredníctvom FHPV, stanoví cenu cenová komisia s ohľadom na predajnosť diela a zisk, ktorý sa odvedie na účet PČ. Minimálna cena učebných textov sa stanoví ako podiel medzi nákladmi na tlač v podiele na výške nákladu (ks), od ktorého sú odpočítané povinné a autorské výtlačky. Diela bez určenej ceny sa považujú za nepredajné. Môže s nimi disponovať vydavateľ alebo určený subjekt vo forme darov a vo forme výmeny.

VI.	AUTORSKÉ HONORÁRE

1.	U nepredajných diel sa honorár nevypláca, čo je uvedené v zmluve. Honorár sa tiež nevypláca tam, kde si autor sám financuje tlač a zabezpečuje predaj.
2.	U učebných textov sú honoráre v prepočte na 1 autorský hárok (AH) nasledovné:

profesor .......................................  1000 Sk, 
docent ..........................................    900 Sk,
odb. as. CSc., PhD., ArtD. ..........    800 Sk, 
ostatní .........................................     700 Sk.

Vyplácanie autorských honorárov sa uskutoční v termíne najneskôr do 1 mesiaca po vydaní diela. Vyplatenie honoráru je rozdelené do 2 splátok. Prvá splátka v objeme 50 % honoráru sa vyplatí 1 mesiac po vydaní diela. Druhá splátka v objeme 50 % honoráru sa vyplatí po odpredaji celého nákladu učebných textov. Honorár v plnej výške sa vypláca iba pri prvom vydaní. Pri dotlači sa honorár nevypláca. Pri druhom a ďalších vydaniach sa vypláca 50 % honoráru. Pri doplnenom vydaní sa vypočíta podiel novovytvorených častí, ktoré sa honorujú plnou sadzbou a zvyšok diela sadzbou 50 %. Podobne sa postupuje v prípade, že v novovytvorenom diele sú časti, ktoré už boli v rámci edičnej činnosti FHPV, resp. PdF už realizované.

VII.	ODMENY RECENZENTOM A ODMENY ZA REDAKČNÉ PRÁCE

Recenzné posudky fakultných posudzovateľov sa nehonorujú. Recenzné posudky mimofakultných posudzovateľov sa honorujú nasledovne:

Celkové posudky zborníkov:                    100 Sk/1 AH
Posudok učebných textov a monografií    300 Sk/1 AH
Posudky príspevkov do zborníkov:           200 Sk/1 príspevok
Odmena za jazykovú úpravu:                    200 Sk/1 AH
Odmena výkonným redaktorom:               300 Sk/1 AH 

Odmeny mimofakultným recenzentom sa vyplatia po obdržaní posudkov. Odmena jazykovému a výkonnému redaktorovi sa vyplatí po vydaní zborníka.

PRAVIDLÁ ElektronickéHO UVEREJŇOVANIA DOKUMENTOV

1.	Žiadosti o uverejnenie elektronického dokumentu sa podávajú podľa potreby na oddelenie pre vedu, umenie a doktorandské štúdium. K žiadosti sa pripojí súhlas vedúceho katedry s uverejnením dokumentu.
2.	Súhlas s uverejnením dokumentu vydáva prodekan pre vedu, umenie a doktorandské štúdium.
3.	Prípravu dokumentu v elektronickej podobe si zabezpečujú autori, resp. katedry vo vlastnej réžii, pričom sa riadia pokynmi Univerzitnej knižnice PU.
4.	Dokument, ktorý získa súhlas na uverejnenie je postúpený na ďalšie spracovanie Univerzitnej knižnici Prešovskej univerzity.
5.	Honoráre za uverejnenie elektronického dokumentu sa nevyplácajú.

ZÁVEREČNÉ USTANOVENIA

Tieto zásady nadobúdajú platnosť a účinnosť dňom prerokovania vo vedeckej rade fakulty. Súčasne sa zrušujú Zásady edičnej činnosti na FHPV PU v Prešove zo dňa 22. 5. 2000. 

                                                                  prof. RNDr. Ivan BERNASOVSKÝ, DrSc.
                                                                                             dekan